ཨ་ཎུ་ཞེས་པ་ཆུང་ངུའམ་ཕྲ་མོའི་སྐད་དོད་ཡིན་པ་ལ།ཨ་ནུ་ཞེས་གྲགས་པ་དང༌།མི་ཁེངས་པ་ཆེ་བ་ལ་མི་འགར་པོ་ཞེས་ཟེར་བའང༌།གརྦ་ཞེས་པ་ང་རྒྱལ་གྱི་སྐད་དོད་ཟུར་ཆག་པ་དང༌།མི་སྒྲོབ་ཆེ་བ་ཞེས་པའང༌།ཨཱ་ཊོ་པ་ཞེས་པ་བརྗིད་པའམ་བསྒྱིངས་པ་ཟུར་ཆག་པ་དང༌།ཀིངྐ་ར་ཞེས་པ་ཅི་བགྱི་སྟེ།ལས་བྱེད་དམ་ཕོ་ཉའམ་གཡོག་གི་སྐད་དོད་དུ་ཟུར་ཆག་པས་གིང་པ་དང༌།གིང་ཕོ་གིང་མོ་ཞེས་གྲགས་པ་དང༌།སྠུ་ལ་ཞེས་པ་སྦོམ་པོ་དང་རགས་པ་དང་རྒྱ་ཆེ་བའི་སྐད་དོད་ཟུར་ཆག་པས་ཐུལ་ཆེ་བ་ཞེས་པ་དང༌།དྷཱུ་ལི་ཞེས་པ་ཟུར་ཆག་པས་རྡུལ་ཞེས་པ་དང༌།བྷཱུ་ཀ་ཟུར་ཆག་པས་བུག་པ་ཞེས་པ་དང༌།བྲཱ་ཧྨ་ཎ་ཞེས་པ་ཚངས་པ་ལས་བྱུང་བ་སྟེ་ཟུར་ཆག་པས་བྲམ་ཟེ་དང༌།ཕལྐ་ཞེས་པ་རི་མོའི་སྐད་དོད་ཟུར་ཆག་པས་འཕལ་ཀ་དང༌།ཀལྦའང་བསྐལ་པ་ཞེས་པ་བོད་ཀྱི་བརྡར་མཛད་པ་དང༌།ལཀྵྨཱི་ཀ་ར་ཞེས་པ་དཔའ་མཛད་དེ།ཟུར་ཆག་པས་ལེགས་སྨིན་ཀ་ར་དང༌།པིཎྚ་པ་བསོད་སྙོམས་པ་ཞེས་པ་སྟེ།ཟུར་ཆག་པས་པེ་ཉ་བ་དང༌།པེན་ད་བར་འདོན་པ་དང༌།བི་ཧཱ་ར་ཞེས་པ་གཙུག་ལག་ཁང་པ་ཞེས་པ་སྟེ།ཟུར་ཆག་པས་དཔེ་ཧར་དང་དཔེ་དཀར་དུ་བོད་པ་དང༌།ཨིནྡྲ་ནཱི་ལ་ཞེས་པ་དབང་སྔོན་ཏེ།ཟུར་ཆག་པས་ཨནྡ་རྙིལ་ཞེས་པ་དང༌།ཨ་མི་ཏཱ་བྷ་ཞེས་པ་འོད་དཔག་མེད་དེ་ཟུར་ཆག་པས་ཨ་མི་དེ་ཝ་དང༌།ཨཱརྱཱ་ཝ་ལོ་ཀི་ཏ་འཕགས་པ་སྤྱན་རས་གཟིགས་ཞེས་པ་ཟུར་ཆག་པས་ཨཱརྱ་པ་ལོ་དང༌།པུསྟ་ཀ་གླེགས་བམ་གྱི་སྐད་དོད་ཟུར་ཆག་པས་པོ་ཏི་ཞེས་པ་དང༌།སུ་ཏྲ་ཛཱི་ཝ་བུའི་འཚོ་བ་ཞེས་པ་ཟུར་ཆག་པས་འབོ་དེ་ཙི་དང༌།རུ་དྲཱ་ཀྵ་ཞེས་པ་དྲག་པོའི་མིག་ཅེས་པ་ཟུར་ཆག་པས་རག་ཤ་དང༌།སིནྡྷཱུ་ར་ཞེས་པ་ལི་ཁྲིའི་སྐད་དོད་ཟུར་ཆག་པས།སེ་འདུར་ར་དང༌།ཀུངྐུ་མ་ཟུར་ཆག་པས་གུར་གུམ་དང༌།གུགྒུ་ལ་ཟུར་ཆག་པས་གུ་གུལ་དང༌།བིམྤ་ཞེས་པ་སྐུ་གཟུགས་ཀྱི་སྐད་དོད་ཟུར་ཆགས་པས་འབུམ་པ་དང༌།འབི་འབི་ཞེས་པ་དང༌།གཉྫི་ར་མཛོད་ལྡན་ཏེ་ཟུར་ཆག་པས་འགན་འཇི་ར་དང༌།ན་ཀུ་ལ་རིགས་མེད་དེ་ཟུར་ཆག་པས་ནེའུ་ལེ་དང༌།པ་ཏཱ་ཀ་ཟུར་ཆག་པས་བ་དན་དང༌།སཱ་ཙྪ་དམ་པའི་གཟུགས་བརྙན་ཏེ་ཟུར་ཆག་པས་ཚ་ཚ་ཞེས་པ་དང༌།མུཀྟི་ཀ་གྲོལ་ཅན་ཏེ།ཟུར་ཆག་པས་མུ་ཏིག་དང༌།ཀེ་ས་ར་ཞེས་པ་རལ་པ་ཡིན་པ་ཟུར་ཆག་པས་གེ་སར་དང༌།བྱཉྫ་ན་ཞེས་པ་ཚོད་མའམ་ཟས་སྤགས་མ་ལ་འཇུག་པ་ཟུར་ཆག་པས་བྱ་ན་དང༌།བྷེ་ཀ་སྦལ་པ་ལ་འཇུག་པ་ལ་མི་གཅེར་བུར་འཛིངས་པ་ལ་སྦེ་ཀ་ཞེས་པའང་ཟུར་ཆག་པ་དང༌།དྷིཀ་ཅེས་པ་ངན་པའི་སྐད་དོད་ཟུར་ཆག་པས་མི་གླན་པ་ལ་དིག་པ་དང༌།ས་ཧོ་ར་ཞེས་པ་རྒྱ་གར་གྱི་རྒྱལ་རིགས་ཡན་གར་བ་ཞིག་གི་མིང་ཟུར་ཆག་པས་ཟ་ཧོར་ཞེས་པ་དང༌།ཀ་ཊོ་ར་ཞེས་པ་སྣོད་ཀྱི་སྐད་དོད་ཟུར་ཆག་པས་ཀ་ཏོ་ར་དང༌།ལ་ཧུ་ཞེས་པ་ཡང་བའམ་མྱུར་བའི་སྐད་དོད་ཟུར་ཆག་པས་ལ་མོ་དང་ལ་གོར།མ་ཧཱི་རྵ་སར་ཉལ་གྱི་སྐད་དོད་ཟུར་ཆག་པས་མ་ཧེ་དང༌།བཟླས་པའི་སྐད་དོད་ཛ་པ་དང༌།ཛ་བྟི་ཟུར་ཆག་པས་འཛབ་ཅེས་སྔགས་ཀྱི་མིང་དུ་འཁྲུལ་པ་དང༌།ཏྲི་ཀ་ཞེས་པ་རི་མོ་ཉིས་རིམ་དང་ཁྲོན་པའི་མུ་ཁྱུད་ཀྱི་སྐད་ཟུར་ཆག་པས།པྲི་ཀ་དང༌།དགོག་འདི་ལ་ལྐོག་ཟེར་བའང་ཡོད་ཏུ་ཕྱིན་པ་ནི་རྒས་པ།གོ་ལ་ཟླུམ་པོའི་སྐད་དོད་གོ་ར་ཞེས་པ་དང༌།རིན་པོ་ཆེ་དུ་མ་ཕྱོགས་གཅིག་ཏུ་བཞུ་བ་གསེར་དམར་པོར་གྲགས་པ།ཛྷཻ་ཀྵི་མ་ཞེས་པ་ལ་ཟི་ཁྱིམ་དང༌།མགྲིན་པའི་སྐད་དོད་གྲཱི་བ་ཟུར་ཆག་པས་གྲེ་བ་དང༌།སྒྲོན་མེའི་སྐད་དོད་ཏ་ལ་ལ་ཟུར་ཆག་པས་ཏལ་ཙམ་དང༌།ཏལ་སྦྱིན་སོགས་མཐའ་ཡས་པར་སྣང་ཞིང༌།ཡང༌།ཁ་ཅིག་གིས་ལེགས་པར་སྦྱར་བའི་སྐད་དང༌།བོད་སྐད་ཤན་མ་ཕྱེད་པར་བོད་སྐད་ཀྱི་འབྲུ་བསྣན་པ་མཐོང་སྟེ།དེ་ཡང༌།སཻནྡྷ་པ་ཞེས་པ་རྒྱ་མཚོ་ལས་བྱུང་བ་སྟེ།ཚྭ་དང་རལ་གྲི་དང་རྟ་སོགས་ལ་འཇུག་པས་སྒྲ་དོན་སྐབས་སྟོབས་ཀྱིས་ཤེས་དགོས་པ་ལ།སེན་མོའི་བརྡ་སེ་གོལ་དུ་འཆད་པ་དང༌།ཨ་ག་རུའི་མིང་གི་རྣམ་གྲངས་ཤིམ་ཤ་པ་ཞེས་པའི་ཤིམ་གྱི་ཀླད་ཀོར་ང་ཡིག་ཏུ་ཀློག་པ།བོད་སྐད་ཀྱི་ཤིང་དུ་འཁྲུལ་ནས་ཤ་པའི་ཤིང་ཟེར་བ་དང༌།རི་པོ་ཏ་ལའི་པོ་ཊ་ལའང་ཟེར།བོད་སྐད་གྲུ་འཛིན་པ་ཡིག་ཁ་བསུམ་སྟེ༑རི་བོ་ཏ་ལར་འདོན་པ་དང༌།སི་ཧླ་ལ་ཚིམ་བྱེད་དེ།ཏུ་རུ་ཀ་དང་མིང་གཅིག་པ་ལ།བསིལ་ལ་ཞེས་བསིལ་སྨན་དུ་འདོན་པ་དང༌།པི་སྦ་ལི་ཞེས་པ་གྲོག་མ་ལ་འཇུག་ཅིང་དེ་དང་འདྲ་བའི་སྨན་ནག་པོ་ལ་གྲོག་སྨན་པི་པི་ལིང་ཞེས་པའང༌།དྲོད་སྨན་པི་པི་ལིང་དུ་འདོན་པ་དང༌།ཤ་རི་རཾ་ཞེས་པ་གདུང་དང་སྐུ་ལ་འཇུག་པ་ལ།ཤ་ཞེས་པ་བོད་སྐད་དང༌།རཱི་རཾ་ཞེས་པ་རིང་བསྲེལ་གྱི་དོན་དུ་བཟུང་ནས།གདུང་ཉ་རཱི་རཾ་དང༌།ཆུ་རཱི་རཾ་དང༌།མི་རཱི་རཾ་དང༌།བི་མ་ལ་མི་ཏྲ་དྲི་མེད་བཤེས་གཉེན་ཞེས་པ་ལ་བྱེ་མའི་ནང་ནས་མིག་བཀྲ་བའི་གཏམ་རྒྱུད་དང༌།ཏུ་རུ་ཥྐ་ཞེས་པ་གར་ལོག་གི་སྐད་དོད་ཡིན་པ་མ་ཤེས་པར།ངན་པ་ཙམ་གྱི་དོན་དུ་བསམས་ཏེ་བསྐལ་པ་དུ་རུ་ཀ་དང༌།མེ་དུ་རུ་ཀ་དང༌།ཆུ་དུ་རུ་ཀ་དང༌།ས་དུ་རུ་ཀ་སོགས་ཟེར་བ་དང༌།ཨ་ཏི་ཡོ་ག་ཤིན་ཏུ་རྣལ་འབྱོར་ཡིན་པའི་ཨ་ཏི་ཉིད་ཟབ་མོའམ་ཉིང་ཁུ་ལྟ་བུའི་དོན་དུ་རློམ་པས་ཟབ་ཏིག་དང་ཡང་ཏིག་སོགས་དང༌།དོ་ཧ་ཞེས་པ་མི་ཟད་པའི་སྐད་ལ་གཉིས་ལ་རྒོད་པ་དང༌།ནཱ་རོ་པ་ཞེས་པ་རྩ་བཤད་པ་ཅེས་པའི་སྐད་དོད་ལ།ཨ་ན་ན་དང་རོ་རུ་སོང་ཞེས་པ་དང༌།ཏཻ་ལོ་པ་ཏིལ་བརྡུང་ལ།ཏེ་ན་ཏེ་ཟེར་ལོ་ཞེས་མང་དུ་འཆད་སྣང་བ་ནི་བརྗོད་པའི་ལམ་ལས་འདས་པ་ལྟ་བུར་སྣང་མོད།ཤིན་ཏུ་མི་མཁས་པས་སྨྲས་པ་ནི་དགག་པར་ཡང་མི་ལྡང་ངོ༌།ཞེས་མཁས་པ་དག་གསུང་ཞིང་ཕལ་ཆེར་ནི་མཁས་པ་སྔ་མ་དག་གིས་བཀག་པ་ལྟར་རོ།།